Βρυξέλλες, 29.4.2005

COM(2005) 175 τελικό

Έκθεση της Ευρωπαϊκής Επιτροπής προς το Συμβούλιο και το Ευρωπαϊκό Κοινοβούλιο

Έκθεση σχετικά με την ανάπτυξη, την επικύρωση και τη νομική αποδοχή εναλλακτικών μεθόδων που μπορούν να υποκαταστήσουν τις δοκιμές σε ζώα στον τομέα των καλλυντικών (2004)

I. Εισαγωγη

Η παρούσα έκθεση του 2004, με θέμα την ανάπτυξη, την επικύρωση και τη νομική αποδοχή εναλλακτικών μεθόδων που μπορούν να υποκαταστήσουν τα πειράματα σε ζώα στον τομέα των καλλυντικών, αποτελεί την πέμπτη έκθεση που υποβάλλεται από την Επιτροπή. Αντικατοπτρίζει την κατάσταση όσον αφορά τον αριθμό και το είδος των πειραμάτων σε ζώα στον τομέα των καλλυντικών προϊόντων μεταξύ του 1998 και του 2003, την τρέχουσα κατάσταση όσον αφορά τις εναλλακτικές μεθόδους, καθώς και την αποδοχή και την αναγνώριση των εναλλακτικών αυτών μεθόδων σε διεθνές επίπεδο από τον Δεκέμβριο 2004. Η έκθεση συντάχθηκε με σκοπό τη συμμόρφωση με το άρθρο 9 της οδηγίας 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (η λεγόμενη «οδηγία περί καλλυντικών»), όπως τροποποιήθηκε από την οδηγία 2003/15/ΕΚ του Ευρωπαϊκού Κοινοβουλίου και του Συμβουλίου, της 27ης Φεβρουαρίου 2003. Είναι η πρώτη έκθεση που συντάσσεται δυνάμει της έβδομης τροποποίησης της οδηγίας περί καλλυντικών και αφότου περιελήφθη το Πρωτόκολλο για την προστασία και την καλή διαβίωση των ζώων στη συνθήκη του Άμστερνταμ το 1999.

Η τελευταία έκθεση της Επιτροπής είχε υποβληθεί το 1999 και κάλυπτε την κατάσταση όσον αφορά την ανάπτυξη, την επικύρωση και την αποδοχή εναλλακτικών μεθόδων που μπορούν να υποκαταστήσουν τα πειράματα σε ζώα στον τομέα των καλλυντικών έως το1997[1]. Η παρούσα έκθεση καλύπτει την κατάσταση από το 1998 έως το 2003 και συμπεριλαμβάνει στοιχεία και πληροφορίες από τα δέκα νέα κράτη μέλη.

II. Αριθμοσ και ειδη πειραματων για τα καλλυντικα τα οποία διεξαγονται σε ζωα

Στις 20 Ιανουαρίου 2005, η Ευρωπαϊκή Επιτροπή ενέκρινε την «Τέταρτη έκθεση σχετικά με τα στατιστικά στοιχεία για τον αριθμό των ζώων που χρησιμοποιούνται για πειραματικούς και άλλους επιστημονικούς σκοπούς στα κράτη μέλη της Ευρωπαϊκής Ένωσης (2002)»[2] σύμφωνα με το άρθρο 26 της οδηγίας 86/609/ΕΟΚ του Συμβουλίου, της 24ης Νοεμβρίου 1986, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς[3]. Η εν λόγω έκθεση καταλήγει στο συμπέρασμα ότι ο συνολικός αριθμός των ζώων που χρησιμοποιούνται ήταν του ίδιου μεγέθους με εκείνους που αναφέρονται στις προηγούμενες εκθέσεις. Ο συνολικός αριθμός των ζώων που χρησιμοποιήθηκαν στα κράτη μέλη της ΕΕ το 2002 (η Γαλλία υπέβαλε στοιχεία του 2001) ήταν 10,7 εκατομμύρια.

[pic]

Σύμφωνα με την τέταρτη στατιστική έκθεση, περισσότερα από το 60% των 10,7 εκατομμυρίων ζώων χρησιμοποιήθηκαν για την έρευνα και την ανάπτυξη στους τομείς της ιατρικής, της οδοντιατρικής και σε βασικές βιολογικές μελέτες, ενώ περίπου 16 % χρησιμοποιήθηκαν για τον έλεγχο παραγωγής και ποιότητας προϊόντων και συσκευών ιατρικής, κτηνιατρικής και οδοντιατρικής και περίπου 10 % σε τοξικολογικές και άλλες αξιολογήσεις ασφάλειας (Διάγραμμα 1). Από αυτό το 10 %, μόνον 0,25 % (περίπου 2600 ζώα) χρησιμοποιήθηκαν για τοξικολογικές ή άλλες αξιολογήσεις ασφάλειας προϊόντων ή ουσιών που χρησιμοποιούνται ή προορίζονται για χρήση κυρίως ως καλλυντικά ή είδη προσωπικής υγιεινής (Διάγραμμα 2).

[pic]

Για την παρούσα έκθεση με θέμα τον αριθμό των ζώων που χρησιμοποιήθηκαν κατά τις δοκιμές ασφάλειας των καλλυντικών, τα 15 παλαιότερα κράτη μέλη υπέβαλαν αριθμητικά στοιχεία για την περίοδο 1998 – 2003, ενώ τα 10 νέα κράτη μέλη για το 2003. Σύμφωνα με τις πληροφορίες αυτές, κατά την περίοδο 1998 – 2003 διεξήχθησαν δοκιμές καλλυντικών και συστατικών καλλυντικών σε ζώα μόνον στην επικράτεια της Γαλλίας, της Ιταλίας και της Δανίας (βλ. τον πίνακα κατωτέρω). Στα υπόλοιπα 12 παλαιά κράτη μέλη δεν διεξήχθησαν τέτοιου είδους δοκιμές κατά την εν λόγω περίοδο (η Ισπανία δεν υπέβαλε πλήρη στοιχεία για όλη την περίοδο 1998 -2003). Τα νέα κράτη μέλη δήλωσαν ότι δεν διεξήχθησαν δοκιμές σε ζώα στην επικράτειά τους κατά το 2003.

Αριθμός των ζώων που χρησιμοποιήθηκαν στα κράτη μέλη από το 1998 έως το 2003

1998 | 1999 | 2000 | 2001 | 2002 | 2003 |

Γαλλία | 4150 | 3518 | 2925 | 2591 | 2053 | 1618 |

Ζώα που χρησιμοποιήθηκαν : ποντικοί, κουνέλια, ψάρια, κρικητοί, ινδικά χοιρίδια |

Ιταλία | 19 | 98 | 129 | 1 | 60 | 0 |

Ζώα που χρησιμοποιήθηκαν: κουνέλια, ποντικοί |

Δανία | 23 | 14 | 84 | 0 | 40 | 0 |

Ζώα που χρησιμοποιήθηκαν: ποντικοί, ινδικά χοιρίδια |

Ισπανία | Δεν υπάρχουν διαθέσιμα στοιχεία | Δεν υπάρχουν διαθέσιμα στοιχεία | Δεν υπάρχουν διαθέσιμα στοιχεία | Δεν υπάρχουν διαθέσιμα στοιχεία | 0 | Δεν υπάρχουν διαθέσιμα στοιχεία |

Άλλα κράτη μέλη* | 0 | 0 | 0 | 0 | 0 | 0 |

*Τα νέα κράτη μέλη υπέβαλαν δεδομένα μόνον για το 2003

Συνολικά, ο αριθμός των ζώων που χρησιμοποιήθηκαν για τις δοκιμές καλλυντικών στα παλαιά κράτη μέλη της ΕΕ μειώθηκε σημαντικά από περίπου 4.200 σε 1.600 (1998 – 2003), παρότι ο συνολικός αριθμός των ζώων που χρησιμοποιήθηκαν σε όλους τους κλάδους εκτός των καλλυντικών και της αγοράς καλλυντικών συνέχισε να αυξάνεται. Κατά την περίοδο 1999 – 2003, η δυτικοευρωπαϊκή αγορά (η ΕΕ-15 συν τη Νορβηγία και την Ελβετία) εμφάνισε μεγέθυνση κατά μέσο όρο 4 % ετησίως, φθάνοντας το ύψος των 58,10 δις ευρώ (τιμές λιανικής πώλησης) το 2003[4].

Τα προαναφερθέντα αριθμητικά στοιχεία σχετικά με τη χρήση ζώων είναι πολύ πιθανό ότι δεν αντιπροσωπεύουν τον συνολικό αριθμό των δοκιμών για τις ουσίες που χρησιμοποιούνται ως συστατικά καλλυντικών. Αυτό μπορεί να οφείλεται σε διάφορους λόγους, π.χ. στη μη διαθεσιμότητα ολοκληρωμένων αρχείων για τις δοκιμές σε ζώα με ουσίες που χρησιμοποιούνται ως συστατικά καλλυντικών. Οι δοκιμές σε ζώα για την αξιολόγηση της ασφάλειας των συστατικών διεξάγονται συνήθως βάσει της νομοθεσίας περί χημικών ουσιών, λόγω του ότι κανονικά τα συστατικά αυτά χρησιμοποιούνται ως βιομηχανικές χημικές ουσίες. Μόνον σε μερικές περιπτώσεις απαιτούνται επιπλέον δοκιμές δυνάμει της οδηγίας περί καλλυντικών. Η βιομηχανία καλλυντικών, ως μεταγενέστερος χρήστης διαφόρων από αυτές τις ουσίες, χρησιμοποιεί κυρίως τα δεδομένα δοκιμών που παρήχθησαν από τον εκάστοτε προμηθευτή δυνάμει της νομοθεσίας περί χημικών ουσιών, προκειμένου να αξιολογήσει την ασφάλεια των συστατικών που χρησιμοποιούνται στα καλλυντικά. Συνεπώς, είναι δύσκολη η συλλογή ακριβών αριθμητικών στοιχείων.

Η έλλειψη ακριβών στοιχείων δυσχεραίνει τη συνολική αξιολόγηση της χρήσης ζώων σε δοκιμές καλλυντικών. Η Επιτροπή θα έρθει σε επαφές με τη βιομηχανία, τα κράτη μέλη και άλλες δυνητικές πηγές ώστε να διασαφηνιστεί το θέμα και να καθιερωθεί ένα πλαίσιο που θα παράσχει πιο ολοκληρωμένη εικόνα των δοκιμών σε ζώα για τα συστατικά που χρησιμοποιούνται ή προορίζονται για χρήση σε καλλυντικά.

III. Πρόοδοσ όσον αφορά την ανάπτυξη, την επικύρωση και τη νομική αποδοχή εναλλακτικών μεθόδων

1. Σημερινή κατάσταση

α) Σε σύγκριση με την τελευταία έκθεση του 1999, έχει σημειωθεί σημαντική πρόοδος όσον αφορά την ανάπτυξη, την επικύρωση και τη νομική αποδοχή εναλλακτικών μεθόδων. Την 1η Οκτωβρίου 2004, η Επιτροπή κατάρτισε τα χρονοδιαγράμματα για τη σταδιακή κατάργηση των πειραμάτων σε ζώα, σύμφωνα με το άρθρο 4α παράγραφος 2 της οδηγίας 76/768/ΕΟΚ[5]. Για να καθοριστούν αυτές οι χρονικές προθεσμίες και να εκτιμηθεί ο χρόνος που απαιτείται για την επίτευξη της πλήρους αντικατάστασης των δοκιμών σε ζώα στον τομέα των καλλυντικών, η Επιτροπή συγκρότησε μια ομάδα ad hoc αποτελούμενη από 75 επιστημονικούς εμπειρογνώμονες που εκπροσωπούν τις βιομηχανίες, τους ακαδημαϊκούς κύκλους, τις ομάδες προστασίας ζώων και τους κυβερνητικούς φορείς. Η εν λόγω ομάδα κατέληξε σε συμφωνία όπως διαφαίνεται στην έκθεση για την κατάρτιση χρονοδιαγράμματος για τη σταδιακή κατάργηση των δοκιμών σε ζώα για τους σκοπούς της οδηγίας περί καλλυντικών (Report for establishing the timetable for phasing-out animal testing for the purpose of the Cosmetics Directive – Μάιος 2004)[6].

Την 1η Ιουλίου 2004, η επιστημονική επιτροπή καλλυντικών προϊόντων και μη διατροφικών προϊόντων προοριζόμενων για τους καταναλωτές (SCCNFP) διατύπωσε τη γνώμη της στην έκθεσή της με θέμα την κατάρτιση του χρονοδιαγράμματος για τη σταδιακή κατάργηση των δοκιμών σε ζώα για τους σκοπούς της οδηγίας περί καλλυντικών (Report for establishing the timetable for phasing-out animal testing for the purpose of the Cosmetics Directive)[7].

β) Το 6ο πρόγραμμα-πλαίσιο για την έρευνα και την ανάπτυξη[8] υποστηρίζει την ανάπτυξη εναλλακτικών μεθόδων στον τομέα των δοκιμών in vitro με σκοπό την αντικατάσταση των πειραμάτων σε ζώα (Θεματική προτεραιότητα 1 – Βιοεπιστήμες, γονιδιωματική και βιοτεχνολογία στην υπηρεσία της υγείας)[9] καθώς και εναλλακτικών μεθόδων και στρατηγικών για τις δοκιμές in vitro στον τομέα των χημικών ουσιών (Ειδικές δραστηριότητες που καλύπτουν ευρύτερο πεδίο έρευνας – Υποστήριξη πολιτικών και πρόβλεψη επιστημονικών και τεχνολογικών αναγκών)[10]. Το σχέδιο δράσης «Επιστήμη και κοινωνία» προβλέπει και αυτό δραστηριότητες στον τομέα της δεοντολογίας και της καλής μεταχείρισης των ζώων[11]. Η πρώτη πρόσκληση για υποβολή προτάσεων κατέληξε στην επιλογή ειδικών σχεδίων προς χρηματοδότηση στο πλαίσιο των τομέων της θεματικής προτεραιότητας 1 και της υποστήριξης στην πολιτική για τις χημικές ουσίες, συνολικού ύψους 22,6 εκατ. ευρώ.

γ) Οι ιδιωτικές πρωτοβουλίες διαδραματίζουν κρίσιμο ρόλο στην προώθηση των εναλλακτικών μεθόδων δοκιμών, όπως π.χ. οι πρωτοβουλίες ECOPA και SCAAT. Η ευρωπαϊκή συναινετική πλατφόρμα για εναλλακτικές μεθόδους (ECOPA)[12] συστάθηκε στις 10 Νοεμβρίου 2002 στις Βρυξέλες από εθνικές πλατφόρμες φορέων προερχόμενων από δέκα ευρωπαϊκά κράτη (Αυστρία, Βέλγιο, Τσεχική Δημοκρατία, Φινλανδία, Γερμανία, Ιταλία, Κάτω Χώρες, Ισπανία, Ελβετία, ΗΒ). Ο στόχος της ECOPA είναι να διευκολύνει την ανταλλαγή επιστημονικών πληροφοριών, εμπειρογνωμοσύνης και εμπειριών μεταξύ των εθνικών συναινετικών πλατφορμών, της βιομηχανίας, των επιστημονικών κύκλων, των οργανώσεων προστασίας των ζώων, των κοινοτικών οργάνων και των εθνικών κυβερνητικών φορέων.

Η SCAAT είναι η συντονιστική επιτροπή της COLIPA (Ευρωπαϊκή ένωση βιομηχανιών καλλυντικών, ειδών προσωπικής υγιεινής και αρωματοποιίας) για τις εναλλακτικές μεθόδους που μπορούν να υποκαταστήσουν τις δοκιμές σε ζώα. Από το 1992 και εξής, ο κύριος σκοπός της είναι να συντονίζει τις προσπάθειες της βιομηχανίας καλλυντικών για την ανάπτυξη και την αποδοχή των εναλλακτικών αυτών μεθόδων κατά την αξιολόγηση της ασφάλειας των καλλυντικών. Η SCAAT είναι επικεφαλής ενός ερευνητικού προγράμματος χρηματοδοτούμενο από την COLIPA, το οποίο από το 1992 εστιάζεται στους μηχανισμούς του ερεθισμού των οφθαλμών, του δέρματος και των δερματικών αλλεργιών.

δ) Αυτή τη στιγμή η Επιτροπή συντάσσει σύσταση για τη χάραξη κατευθυντήριων γραμμών σχετικά με τη χρήση των ισχυρισμών που αναφέρονται στη μη διενέργεια δοκιμών σε ζώα, σύμφωνα με το άρθρο 6 παράγραφος 3 της οδηγίας 76/768/ΕΟΚ. Η εν λόγω σύσταση αποσκοπεί στο να εξασφαλίσει ότι εφαρμόζονται κοινά κριτήρια όσον αφορά τους ισχυρισμούς ότι δεν έχουν διεξαχθεί δοκιμές σε ζώα για την ανάπτυξη ενός προϊόντος.

2. Μελλοντικές δραστηριότητες

α) Η ομάδα ad hoc, η οποία συνέταξε την έκθεση για την κατάρτιση του χρονοδιαγράμματος για τη σταδιακή κατάργηση των δοκιμών σε ζώα, προέβη σε σημαντικές συστάσεις και προβλέψεις για μελλοντικές δραστηριότητες[13]. Δήλωσε ότι γενικά οι μεγαλύτερες προθεσμίες για τη σταδιακή κατάργηση των πειραμάτων σε ζώα εντοπίστηκαν στις ζώνες εκείνες όπου οι εναλλακτικές μέθοδοι βρίσκονται ακόμα στο στάδιο της έρευνας και την ανάπτυξης (Ε&Α) ή όπου απαιτούνται ειδικές μέθοδοι, βάσει Ε&Α, για να ολοκληρωθούν οι δοκιμαστικές στρατηγικές που είναι αναγκαίες για την πλήρη αντικατάσταση των δοκιμών σε ζώα. Σύμφωνα με την εν λόγω έκθεση, η ανάγκη για χρηματοδότηση και προσωπικό σε επίπεδο Ε&Α αποτελεί ένα από τα μεγαλύτερα εμπόδια για την επίτευξη εναλλακτικών μεθόδων.

β) Η Επιτροπή επεξεργάζεται αυτή τη στιγμή μια στρατηγική για την εποπτεία της προόδου όσον αφορά την εφαρμογή των χρονοδιαγραμμάτων για τη σταδιακή κατάργηση των δοκιμών σε ζώα, στην οποία θα λαμβάνονται υπόψη οι συστάσεις και οι προοπτικές που διατύπωσε η ομάδα ad hoc για πιθανές μελλοντικές δραστηριότητες.

IV. Αποδοχη και αναγνωριση εναλλακτικων μεθοδων σε διεθνεσ επιπεδο

Η παρασκευή, διανομή και πώληση καλλυντικών αποτελεί μια παγκόσμια βιομηχανία στην οποία η ΕΕ κατέχει θέση βασικού παράγοντα. Ο όγκος της ευρωπαϊκής αγοράς καλλυντικών και αρωμάτων, βάσει των τιμών λιανικής στα σημεία πώλησης, ανερχόταν σχεδόν σε 50 δισ. ευρώ το 2000, σε σύγκριση με τις ΗΠΑ (30,7 δισ. ευρώ) και την Ιαπωνία (14,3 δισ. ευρώ)[14]. Παρότι οι κύριες αγορές τις ΕΕ, των ΗΠΑ, της Ιαπωνίας και του Καναδά κατέχουν μεγάλο ποσοστό των συνολικών παγκόσμιων πωλήσεων καλλυντικών, οι τρίτες χώρες αντιπροσωπεύουν σημαντικές και αυξανόμενες αγορές. Το 2001, η εξαγωγή καλλυντικών από τη ΕΕ σε τρίτες χώρες ήταν της τάξης των 7,160 δισ. ευρώ περίπου[15].

Ο διεθνής χαρακτήρας της αγοράς των καλλυντικών τονίζεται σε μια συγκριτική μελέτη για τη νομοθεσία περί καλλυντικών στην ΕΕ και σε άλλες σημαντικές αγορές, στην οποία δίνεται ειδική προσοχή στα λεγόμενα «οριακά προϊόντα» και η οποία συντάχθηκε τον Αύγουστο 2004[16] για λογαριασμό της ΓΔ Επιχειρήσεων.

1. Πολυμερές επίπεδο

Σε σύγκριση με την προηγούμενη έκθεση, έχουν ξεκινήσει σε διεθνές επίπεδο ορισμένες συμπληρωματικές πρωτοβουλίες για την προώθηση των εναλλακτικών μεθόδων που μπορούν να υποκαταστήσουν τις δοκιμές σε ζώα.

α) Μεγάλη επιτυχία αποτελεί το γεγονός ότι ο ΟΟΣΑ ενέκρινε, για πρώτη φορά το 2004, εναλλακτικές μεθόδους οι οποίες θα υποκαταστήσουν τις δοκιμές σε ζώα (απορρόφηση από το δέρμα: μέθοδος in vitro, TG 428· διάβρωση του δέρματος in vitro: δοκιμή διαδερμικής ηλεκτρικής αντίστασης, TG 430· διάβρωση του δέρματος in vitro: δοκιμή σε μοντέλο ανθρώπινου δέρματος, TG 431· δοκιμή φωτοτοξικότητας in vitro 3T3 NRU, TG 432). Οι κατευθυντήριες γραμμές του ΟΟΣΑ για τις δοκιμές είναι ευρέως αποδεκτές από τη διεθνή επιστημονική κοινότητα και από τις αρμόδιες ρυθμιστικές αρχές των κρατών-μελών του ΟΟΣΑ αλλά και ορισμένων μη κρατών-μελών του. Το Ευρωπαϊκό Κέντρο Επικύρωσης Εναλλακτικών Μεθόδων (ΕΚΕΕΜ) συνεργάζεται στενά με τον ΟΟΣΑ για την επικύρωση, αποδοχή και προώθηση εναλλακτικών μεθόδων.

β) Εκτός από αυτές τις πρωτοβουλίες, η ΓΔ Επιχειρήσεων και Βιομηχανίας ενθαρρύνει τη διαδικασία τεχνικής εναρμόνισης στον τομέα των καλλυντικών, όπως π.χ. μεταξύ ΕΕ–ASEAN και ΕΕ–MERCOSUR, ενώ προτίθεται να ξεκινήσει εκ νέου τις συζητήσεις μεταξύ των αρμόδιων αρχών των ΗΠΑ, του Καναδά και της Ιαπωνίας στο πλαίσιο της διάσκεψης για τη διεθνή εναρμόνιση στον τομέα των καλλυντικών (Conference in International Harmonisation in the field of Cosmetics - CHIC). Η επόμενη CHIC είναι προγραμματισμένη για τον Μάρτιο 2005 στον Καναδά.

2. Διμερές επίπεδο

Η ΕΕ έχει και αυτή αναλάβει ηγετικό ρόλο στις διεθνείς ρυθμιστικές διαβουλεύσεις με τις αρχές των ΗΠΑ και της Ιαπωνίας με σκοπό να διευκολυνθεί η συμβατότητα των κανονισμών περί καλλυντικών και να αποφεύγονται οι εμπορικές διαφορές. Ένα βασικό στοιχείο της συνεργασίας ΕΕ-ΗΠΑ είναι η εφαρμογή των κατευθυντήριων γραμμών για τη ρυθμιστική συνεργασία και τη διαφάνεια που συμφωνήθηκαν τον Ιούνιο του 2002 στο πλαίσιο της διατλαντικής οικονομικής εταιρικής σχέσης (1998), βάσει της νέας διατλαντικής ατζέντας (1995). Τον Ιούνιο του 2004, η ΕΕ και οι ΗΠΑ κατέληξαν σε συμφωνία σχετικά με τον χάρτη πορείας για την περαιτέρω συνεργασία μεταξύ της αμερικανικής Υπηρεσίας Τροφίμων και Φαρμάκων και της ΓΔ Επιχειρήσεων και Βιομηχανίας όσον αφορά τις εναλλακτικές μεθόδους δοκιμής χωρίς ζώα.

Η ΕΚΕΕΜ διατηρεί διμερή συνεργασία με την αμερικανική Διυπηρεσιακή Συντονιστική Επιτροπή για την Επικύρωση Εναλλακτικών Μεθόδων (ICCVAM) με σκοπό, αφενός, την έγκαιρη ανταλλαγή πληροφοριών σχετικά με την επικύρωση των δοκιμαστικών μεθόδων έτσι ώστε να διευκολύνεται η αμοιβαία αναγνώριση, αποδοχή και εφαρμογή των επιστημονικά επικυρωμένων δοκιμαστικών μεθόδων και, αφετέρου, την από κοινού προσπάθεια ώστε να διευκολυνθεί η διαδικασία του ΟΟΣΑ μέσα από την παροχή εναρμονισμένων πρωτοκόλλων στην επιστημονική κοινότητα και την προώθηση της διεθνούς εφαρμογής επικυρωμένων εναλλακτικών μεθόδων.

[1] COM (1999) 5 τελικό της 6.1.1999

[2] COM (2005) 7 της 20.01.2005 (http://europa.eu.int/comm/environment/chemicals/lab_animals/home_en.htm)

[3] ΕΕ L 358 της 18.12.1986, σ. 1

[4] COLIPA, The European Cosmetic, Toiletry and Perfumery Market 2003 (Η ευρωπαϊκή αγορά καλλυντικών, ειδών προσωπικής υγιεινής και αρωμάτων για το 2003), Βρυξέλλες, Ιούνιος 2004, σελίδα 5

COLIPA, The European Cosmetic, Toiletry and Perfumery Market 2001 (Η ευρωπαϊκή αγορά καλλυντικών, ειδών προσωπικής υγιεινής και αρωμάτων για το 2001), Βρυξέλλες, Ιούνιος 2002, σελίδα 20.

[5] Έγγραφο εργασίας των υπηρεσιών της Επιτροπής της 1.10.2004, SEC (2004) 1210

[6] Διατίθεται στον ιστοχώρο της Ευρωπαϊκής Επιτροπής, http://pharmacos.eudra.org/F3/home.html

[7] SCCNFP/0834/04· διατίθεται στον ιστοχώρο της Ευρωπαϊκής Επιτροπής, http://europa.eu.int/comm/health/ph_risk/committees/sccp/sccp_en.htm

[8] Απόφαση αριθ. 1513/2002/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2002, για το έκτο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας, με σκοπό τη συμβολή στη δημιουργία του ευρωπαϊκού χώρου έρευνας και στην καινοτομία (2002-2006), ΕΕ L 232 της 29.08.2002 σ. 1.

[9] Περισσότερες πληροφορίες διατίθενται στην ακόλουθη ιστοσελίδα: http://www.cordis.lu/fp6/lifescihealth.htm

[10] Περισσότερες πληροφορίες διατίθενται στην ακόλουθη ιστοσελίδα: http://www.cordis.lu/fp6/lifescihealth.htm

[11] Περισσότερες πληροφορίες διατίθενται στην ακόλουθη ιστοσελίδα: http://www.cordis.lu/science-society

[12] http://ecopa.vub.ac.be/

[13] Βλ. υποσημείωση 7.

[14] http://europa.eu.int/comm/trade/issues/sectoral/industry/chem/cosmetics

[15] Eurostat (2003).

[16] Διατίθεται στον ιστοχώρο της Ευρωπαϊκής Επιτροπής, http://pharmacos.eudra.org/F3/home.html

Διάγραμμα 1

4 η στατιστική έκθεση:

Σκοπός των πειραμάτων

(συνολικά: 10,7 εκατ. ζώα)

Έρευνα και ανάπτυξη φαρμάκων για τον άνθρωπο, κτηνιατρικών φαρμάκων και οδοντιατρικών ειδών 28,4%

Παραγωγή και ποιοτικός έλεγχος φαρμάκων για τον άνθρωπο και οδοντιατρικών ειδών 13,6%

Εκπαίδευση και κατάρτιση 3,2%

Διάγνωση νόσων 2,12 %

Τοξικολογικές και άλλες αξιολογήσεις ασφάλειας 9,93%

Παραγωγή και ποιοτικός έλεγχος κτηνιατρικών φαρμάκων 2,47%

Άλλα 5,57%

Βασικές βιολογικές μελέτες 34,7%

Διάγραμμα 2

4 η στατιστική έκθεση:

Ζώα που χρησιμοποιούνται σε τοξικολογικές ή άλλες αξιολογήσεις της ασφάλειας των προϊόντων

(συνολικά 1,07 εκατ. ζώα)

Προϊόντα/ουσίες που χρησιμοποιούνται ή προορίζονται για χρήση κυρίως στη βιομηχανία 12,75%

Προϊόντα/ουσίες που χρησιμοποιούνται ή προορίζονται για χρήση κυρίως στη βιομηχανία 11,5%

Δυνητικοί ή υπάρχοντες ρυπαντές στο γενικότερο περιβάλλον, που δεν εμφανίζονται σε άλλες στήλες 12,4%

Άλλες τοξικολογικές μελέτες ή αξιολογήσεις ασφάλειας 10,3%

Προϊόντα/ουσίες που χρησιμοποιούνται ή προορίζονται για χρήση κυρίως ως πρόσθετες ύλες στις ζωοτροφές 0,3%

Προϊόντα/ουσίες που χρησιμοποιούνται ή προορίζονται για χρήση κυρίως ως πρόσθετες ύλες στα τρόφιμα 1,2%

Προϊόντα/ουσίες που χρησιμοποιούνται ή προορίζονται για χρήση κυρίως στα νοικοκυριά 0,4%

Προϊόντα/ουσίες που χρησιμοποιούνται ή προορίζονται για χρήση κυρίως ως καλλυντικά ή είδη προσωπικής υγιεινής 0,25%

Προϊόντα/ουσίες ή συσκευές για την ιατρική, την οδοντιατρική και την κτηνιατρική 50,7%